Inbreker val paartjie aan, word met byl doodgeslaan | Netwerk24
Inbreker val paartjie aan, word met byl doodgeslaan
Deur André Damons 25 Maart 2019 19:30
'n Man van Thabong, Welkom, het 'n vermeende inbreker Sondagoggend met 'n byl doodgeslaan toe dié man hom en sy vriendin aangeval het nadat hulle hom in hul huis betrap het.
Die 31-jarige vermeende inbreker het glo die paartjie met 'n kapmes aangeval toe hulle hom Sondag omstreeks 02:30 in hul huis in die N1-woonbuurt van Thabong betrap het.
Kapt. Malebo Khosana, polisiewoordvoerder, sê die man en sy 25-jarige vriendin het ná 'n aand uit by die huis aangekom en die vermeende inbreker betrap.
Hy het reeds van sy buit buite die huis neergesit en het terug in die huis ingegaan om na ander items te gaan soek toe die paartjie by die huis aankom.
Hulle het hom by die deur gekry waarna hy hulle dadelik met 'n kapmes aangeval het.
Die huiseienaar kon die aanvaller oorrompel en het hom met 'n byl oor die kop geslaan. Hy is dood voordat die nooddienste en die polisie opgedaag het.
Volgens Khosana is die paartjie na die hospitaal geneem waar hulle vir steekwonde onderskeidelik aan hul kop, hande en ander liggaamsdele behandel is. Hulle is reeds ontslaan.